Asbjørn Aamodt

Asbjørn Toralf Aamodt (født 21. august 1893 i Larvik, død 23. januar 1966 på Nanset) var en norsk kunstner, kunstkritiker og fotballspiller. Asbjørn Aamodt var far til lyrikeren Bjørn Aamodt.

Aamodt var målvakt på Larvik Turn og fikk to kamper for Norges herrelandslag i fotball. I den første, borte mot  (Moskva, 14/9-13) ble resultatet 1-1 og dermed landslagets første kamp uten tap. I hans andre landskamp var motstanderen  (25/10-14) og resultatet ble 0-7. Han var tapende finalist i norgesmesterskapet i 1919 som keeper for Frigg og i 1923 for Lyn.

Aamodt studerte på Statens håndverks- og kunstindustriskole under Christian Krohg. Han debuterte på Høstutstillingen i 1914. Han var avistegner i VG (1917–22) avbrutt av studietur til Paris (1920), deretter tegner for Dagbladet (1922–25), før han arbeidet for Arbeiderbladet, da også som kunstanmelder. Her ble han kjent da han i protest mot det rådende kunstsyn (og under pseudonymet Aakervik) i 1934 sendte inn, og fikk antatt ved Høstutstillingen, det raskt sammensatte og middelmådige maleriet «På vei til løkka». Blant andre kjente arbeider han utførte kan nevnes maleri av Herman Wildenvey, samt dekorasjoner i «Aamodtsalen» på Hotel Wassilioff i Stavern, ved Fredriksvern kunstnerkoloni og Citadelløya, der han bodde rundt 1925. 
Festsalen ved Korni fabrikkers festsal ble dekorert av ham i 1954.

Han reiste mye, skrev Reiser og riss (Cappelen 1944), og flere maleri er fra disse som Hvit på sort (1939). Aamodt var også mye brukt illustratør til andres bøker, så som Oskar Braatens Oslo-fortellinger (1935) og Aksel Amundsens Oslo Bryggearbeideres Forening gjennom 75 år (1957).

Etter hvert flyttet han tilbake til farens (malermester Thorvald Aamodt) villa «Solbakken» i Nansetveien 43 på Nanset. Aamodt omkom da denne brant ned, en brann hans tre søstre overlevde.

Referanser

Eksterne lenker 
 

Norske malere
Norske tegnere
Norske illustratører
Norske sakprosaforfattere
Norske kunsthistorikere
Norske avistegnere
Fotballspillere for Larvik Turn IF
Fotballspillere for Frigg Oslo FK
Fotballspillere for Lyn Fotball
Norske fotballspillere
Norske landslagsspillere i fotball for herrer
Personer fra Larvik kommune
Fødsler i 1893
Dødsfall i 1966